作者:裴守真
標題:奉和太子納妃太平公主出降三首
內容:瑜佩升青殿，穠華降紫微。還如桃李發，更似鳳凰飛。金屋真離象，瑤臺起婺徽。彩纓紛碧坐，繢羽泛褕衣。雲路移彤輦，天津轉明鏡。仙珠照乘歸，寶月重輪映。望園嘉宴洽，主第歡娛盛。絲竹揚帝燻，簪裾奉宸慶。叢雲靄曉光，湛露晞朝陽。天文天景麗，睿藻睿詞芳。玉庭散秋色，銀宮生夕涼。太平超邃古，萬壽樂無疆。